মণিকর্ণিকা: দ্য কুইন অব ঝাঁসি
মণিকর্ণিকা: দ্য কুইন অব ঝাঁসি (ইংরেজি: Manikarnika: The Queen of Jhansi, অনুবাদ 'মণিকর্ণিকা: ঝাঁসির রানী') হল রাধা কৃষ্ণ জগরলামুদি পরিচালিত ২০১৯ সালের ভারতীয় হিন্দি ভাষার ঐতিহাসিক নাট্যধর্মী চলচ্চিত্র। ঝাঁসির রানী লক্ষ্মীবাঈয়ের জীবনীর ভিত্তিতে নির্মিত। ছবিটির চিত্রনাট্য রচনা করেছেন কে. ভি. বিজয়েন্দ্র প্রসাদ এবং প্রযোজনা করেছে জি স্টুডিওজ, কমল জৈন ও নিশান্ত পিত্তি। এতে নাম ভূমিকায় অভিনয় করেছেন কঙ্গনা রানাওয়াত। ২০১৯ সালের ২৫শে জানুয়ারি প্রেক্ষাগৃহে মুক্তির পূর্বে ভারতের রাষ্ট্রপতি রামনাথ কোবিন্দের বাসভবনে চলচ্চিত্রটির একটি বিশেষ প্রদর্শনী অনুষ্ঠিত হয়। চলচ্চিত্রটির দেখার পর রাষ্ট্রপতি সকল শিল্পী ও কলাকুশলীদের সাথে কুশল বিনিময় করেন। ২৫শে জানুয়ারি চলচ্চিত্রটি হিন্দি, তামিল ও তেলুগু ভাষায় বিশ্বব্যাপী ৫০টি দেশে ৩৭০০টি পর্দায় মুক্তি দেওয়া হয়। চলচ্চিত্রটি আন্তর্জাতিক বাজারে ভালো ব্যবসা করে। পাশাপাশি এটি ইতিবাচক সমালোচনামূলক পর্যালোচনা অর্জন করে। চলচ্চিত্রটি বুচেওন ইন্টারন্যাশনাল ফ্যান্ট্যাস্টিক ফিল্ম ফেস্টিভ্যালে প্রদর্শনের জন্য নির্বাচিত হয়।